কুণাল কামরার মন্তব্য ঘিরে মুম্বইয়ে তোলপাড়,কঙ্গনা-হংসলের মধ্যে বাগযুদ্ধ

ওয়েব ডেস্ক: কুনাল কামরার(Kunal kamra) একটি মন্তব্যকে কেন্দ্র করে মুম্বই শহরে শোরগোল পড়ে যায়। একনাথ শিন্ডে(Eknath Shinde)কে ‘গদ্দার’(Gaddar) বলে কটাক্ষের পরেই পুলিশের নোটিশ ৷ জানা গিয়েছে, কুণাল কামরা পুলিশের কাছে হাজির হওয়ার জন্য এক সপ্তাহের সময় চেয়েছেন।

এই ঘটনায় কঙ্গনা রানাওয়াত(Kangana Ranawat) ও চিত্র পরিচালক হংসল মেহতার(Hansal Mehta) মধ্যে বাদানুবাদ শুরু হয়। এর আগেও কুনাল পদ্ম শিবিরের বিরুদ্ধে মন্তব্য করে বিতর্কে জড়িয়েছিলেন। এইবার তিনি শিবসেনা মন্ত্রী একনাথ শিন্দেকে নিয়ে মন্তব্য করে বিপাকে পড়েন। এর জেরে শিবসেনা সদস্যরা ভাঙচুর চালান।

শিবসেনা সদস্যরা প্রথমে কুণালের অনুষ্ঠানস্থলটি ভাঙচুর করেন। এরপর পুরো স্টুডিয়োটি ভেঙে দেওয়া হয়। পরিচালক হংসল মেহতা এই ঘটনার সমালোচনা করে সমাজমাধ্যমে পোস্ট করেন। তিনি কুণালকে গালিগালাজ করারও বিরোধিতা করেন। এর পর তাঁকে বিভিন্ন প্রশ্নের সম্মুখীন হতে হয়। একজন প্রশ্ন করেন, কুণালের স্টুডিয়ো ভাঙার প্রতিবাদ করলেও কঙ্গনার বাড়ি ভাঙার সময় তিনি কেন নীরব ছিলেন?

আরও পড়ুন:শুটিং করতে গিয়ে আহত বরুণ ধাওয়ান!

এর উত্তরে হংসল বলেন, “কঙ্গনার বাড়িতে কি ভাঙচুর করা হয়েছিল? দুষ্কৃতীরা কি তাঁর বাড়িতে ঢুকেছিল? তাঁর বাক্‌স্বাধীনতার বিরুদ্ধে কি কেউ কিছু করেছিল? অনুগ্রহ করে আমাকে জানান। আমার হয়তো সব তথ্য জানা নেই।”

হংসলের এই মন্তব্যের জবাবে কঙ্গনা বলেন, “আমাকে গালিগালাজ করা হয়েছিল, হুমকি দেওয়া হয়েছিল। মাঝরাতে আমার নিরাপত্তারক্ষীর হাতে একটি নোটিস ধরানো হয়। পরের দিন সকালে বুলডোজ়ার দিয়ে আমার বাড়ি ভেঙে দেওয়া হয়। এমনকি হাইকোর্টও এই ঘটনাকে অবৈধ বলেছে।”

কঙ্গনা আরও বলেন, “আমার বাড়ি ভাঙার ঘটনায় সবাই হেসেছিল, আমার যন্ত্রণা নিয়ে মজা করা হয়েছিল।” এরপর তিনি হংসলকে আক্রমণ করে বলেন, “আপনার নিরাপত্তাহীনতা ও সীমিত জ্ঞান আপনাকে বোকা বানিয়ে দিয়েছে, অন্ধ করে দিয়েছে। এটা আপনার বানানো তৃতীয় শ্রেণির সিনেমা বা সিরিজের মতো নয়। আমার যন্ত্রণা নিয়ে আপনার বোকামি বিক্রি করার চেষ্টা করবেন না। দূরে থাকুন।”